

Ára: 180 Ft

IX. évf. 7. szám Évközi 7. vasárnap 2022. február 20.



**A bérmálkozásra készülők befogadása**

A.) A katekumenek (hitjelöltek) közé való befogadás szertartása (OICA 73-97. szám)

(*Kötelező* szertartás)

A beavató szentségekre készülőknek a katekumenátus útját kell végigjárniuk. A katekumenátus a *katekumenek sorába való befogadással kezdődik.* Erre akkor kerülhet sor, ha a keresztségre, az elsőáldozásra vagy a bérmálásra vágyó jelölt komolyan eldöntötte, hogy a szentségekhez szeretne járulni: ennek megfelelően ismeri már a hit alapjait, éli a szeretet parancsát s kapcsolatban van a keresztény közösséggel. A *befogadás* után, az OICA szerint, legalább egy évig tart a szentségekre való felkészülés. Az alábbi liturgia a fiatalok, illetve felnőttek számára készült. A *befogadásnak* a gyermekek számára készült liturgiáját lásd a **100.** oldalon.

*A befogadási mise szövegét lásd:* **Misekönyv, 769.** *oldalon.*

**BEVEZETŐ KÖSZÖNTES** (OICA 73-81. szám)

*Körmenetben behozzák a Szentírást, és tiszteletadással megfelelő helyre elhelyezik. A celebráns a mise elején üdvözli a keresztségre (bérmálásra, elsőáldozásra) készülőket, és megemlékezik a barátok és a kezesek szerepéről abban, hogy a jelöltek idáig jutottak.*

HOMÍLIA után a pap így szól a bérmálkozókhoz és bérmaszülőkhöz:

Kedves jelöltek és a kezesek, lépjetek közelebb!

KÉRDÉSEK ÉS VÁLASZOK

A pap a bérmálkozókhoz fordulva megkérdezi:

Mi a neved?

Bérmálkozó jelölt: N. (Jól érthetően mondja a saját nevét.)

*Celebráns:* Mit kérsz Isten Egyházától?

*Jelölt:* Hitet.

*Celebráns:* A hit mit ad neked?

*Jelölt:* Örök életet.

*Celebráns:* Te a Szentírás melyik igéjét választottad útmutatóul magadnak? Miért ezt választottad?

*Ezt követően válaszában a celebráns igazodjék az elhangzott feleletekhez, s végül ilyen vagy ehhez hasonló szavakkal szóljon a jelöltekhez:*

Isten megvilágosít minden embert, aki a világba jön, és a teremtés művein keresztül kinyilatkoztatja neki láthatatlan tökéletességét, hogy az ember megtanuljon hálát adni Teremtőjének. Számotokra tehát, akik követtétek az ő világosságát, most megnyílik az Evangélium útja, hogy – miután új életet kezdtetek – ismerjétek fel az élő Istent, aki az emberek felé fordul szavával. És ha Krisztus fényében jártok, bízzatok az ő bölcsességében, bízzátok rá életeteket mindennap, és higgytek benne teljes szívvel. A hit útja, amelyen Krisztus lesz a vezetőtök, a szeretet által elvezet titeket az örök életre. Készek vagytok-e, hogy ma Krisztus vezetésével rálépjetek erre az útra?

*Jelöltek:* Készek vagyunk.

***A kezesekhez és a hívekhez fordulva mondja:*** Kedves kezesek,

akik bemutatjátok nekünk ezeket a jelölteket, és ti mindnyájan testvérek, akik itt jelen vagytok, készek vagytok-e segíteni őket abban, hogy Krisztust keressék, megtalálják őt, és teljes odaadással kövessék?

***Hívek:* Készek vagyunk!**

***A celebráns összetett kézzel mondja:***

Jóságos Atyánk, hálát adunk neked ezekért a szolgáidért! Már egy ideje keresnek téged,

te pedig kegyelmeddel többféle módon eléjük mentél, és megérintetted a szívüket.

Ma jelenlétünkben válaszoltak hívásodra. Ezért mondjuk mindnyájan:

Dicsérünk és áldunk téged, Urunk!

*Hívek:* **Dicsérünk és áldunk téged, Urunk!**

*Celebráns:*

Most tehát, kedves jelöltek, jöjjetek ide kezesetekkei együtt! Megkapjátok azt a jelet, amely kifejezi, hogy elköteleztétek magatokat Krisztus követésére.

*A jelöltek és a kezesek a celebráns elé járulnak, aki hüvelykujjával keresztet rajzol a jelöltek homlokára:*

*Celebráns:*

N., fogadd homlokodra a kereszt jelét:

Szeretetének ezzel a jelével maga Krisztus erősít meg téged. Törekedjél egyre jobban megismerni és követni őt!

*Ha a jelöltek száma igen nagy, a pap* - *áldás formájában* - *keresztet vet rájuk (miközben a katekéták és a kezesek egyenként megjelölik jelöltjeik homlokát a kereszt jelével), és ezt mondja:*

Fogadjátok homlokotokra a kereszt jelét:

Szeretetének ezzel a jelével maga Krisztus erősít meg titeket. Törekedjetek egyre jobban megismerni és követni őt!

***A KATEKUMENEK OLAJÁVAL VALÓ MEGKENÉS*** *(OICA 130-132. szám)*

A celebráns egyenként megkeni a katekumenek olajával a katekumenek homlokát, és így szól:

Védelmezzen téged Krisztusnak, a mi Üdvözítőnknek ereje! Ennek jeléül megkenünk az üdvösség olajával, Krisztusban, a mi Urunkban.

Aki él és uralkodik mindörökkön-örökké.

Jelölt: **Ámen.**

**AZ *ÉRZÉKSZERVEK MEGJELÖLÉSE A KERESZT SZENT***

***JELÉVEL*** *(OICA 85. szám)*

Az érzékszervek is megjelölhetők a kereszt szent jelével. A celebráns megítélése alapján ez részben vagy egészben elhagyható.

A megjelöléseket a katekéták vagy a kezesek is végezhetik. A formulát azonban mindig a pap mondja:

Megjelöljük érzékszerveiteket a kereszt jelével, hogy megtanuljatok Krisztus lelkületével hallani, az ő szemével látni,

az ő szavait kimondani az ő kezével jót tenni, és az ő útján járni.

Majd a pap vagy a kezes, illetve a katekéták csendben keresztet rajzolnak a katekumenek fülére, szemére, szájára, kezére és lábára. Közben a közösség alkalmas éneket énekelhet.

*[*Ha kezesek, illetve a katekéták rajzolták a kereszt jelét, ennek végeztével a celebráns az összes katekumen fölé a kereszt jelét rajzolja, és közben ezt mondja:

Megjelöllek mindnyájatokat a kereszt szent jelével az Atya, a Fiú + és a Szentlélek nevében,

hogy az evangélium szerint éljetek mindörökkön-örökké.

*Jelöltek:* Ámen.

**VÁLTOZAT AZ ÉRZÉKSZERVEK MEGJELÖLÉSÉRE**

*A* ***kereszttel való megjelölést a kezes végezi****, a formulát pedig a pap mondja.* ***Minden egyes megjelölés után****, a megjelölt Krisztus dicséretével válaszolhat, például így:*

*Jelölt:* **Dicsőség neked, Istenünk!**

*A fülek megjelölése közben a celebráns mondja:*

Fogadjátok a kereszt jelét fületekre, hogy meghalljátok az Úr szavát!

*A szemek megjelölése közben:*

Fogadjátok a kereszt jelét szemetekre, hogy megnyíljatok Isten világosságára!

*A száj megjelölése közben:*

Fogadjátok a kereszt jelét ajkatokra,

hogy felelni tudjatok Isten igéjének üzenetére!

*A kezek megjelölése közben:*

Fogadjátok a kereszt jelét kezetekre,

hogy minden cselekedetek Krisztust hirdesse!

*A lábak megjelölése közben:*

Fogadjátok a kereszt jelét lábatokra, hogy Krisztus követségében járjatok!

*Ennek végeztével a celebráns az összes katekumen fölé a kereszt jelét rajzolja, és közben ezt mondja:*

Megjelöllek mindnyájatokat a kereszt szent jelével az Atya, a Fiú + és a Szentlélek nevében,

hogy az evangélium szerint éljetek mindörökkön-örökké.

*Jelöltek:* Ámen.

*Az érzékszervek megjelölése után a celebráns így folytatja:*

Könyörögjünk!

Kérünk, Urunk, Istenünk,

hallgasd meg jóságosan könyörgésünket. Őrizd meg ezeket a katekumeneket, N. és N.-t,

akiket megjelöltünk az Úr keresztjének szent jelével, hogy ugyanennek a keresztnek erejével,

hitünk tanítására figyeljenek, parancsaidat megtartsák,

és így méltók legyenek elnyerni az újjászületés nagy ajándékát. Krisztus, a mi Urunk által.

*Hívek:* Ámen.

**A SZENTIRAS ÁTADÁSA** (OICA 93. szám)

*Ezután a celebráns átadja a Szentírást. Ha a jelöltek hozták is azt magukkal most az Egyház adja át nekik hivatalosan a Szentírást, ilyen vagy hasonló szavakkal:*

*Celebráns:*

N., fogadd a Szentírást, amelyben Isten szól hozzád!

Pap: Ellene mondotok-e a sátánnak, minden cselekedetének és minden csábításának?

Hívek: Ellene mondunk

Pap: Hisztek-e Istenben, a mindenható Atyában, mennynek és földnek teremtőjében?

Hívek: Hiszünk.

Pap: Hisztek-e Jézus Krisztusban, Isten egyszülött Fiában, a mi Urunkban, aki Szűz Máriától született, kínhalált szenvedett, akit eltemettek, de feltámadt a halálból, és most ott ül az Atyának jobbján?

Hívek: Hiszünk.

Pap: Hisztek-e a Szentlélekben, a katolikus Anyaszentegyházban, a szentek közösségében, a bűnök bocsánatában, a testnek föltámadásában és az örök életben?

Hívek: Hiszünk.

Pap: Ez a mi hitünk. Ez az Anyaszentegyház hite, amelyet boldogan vallunk Jézus Krisztusban, a mi Urunkban.

Hívek: Ámen.

**EGYETEMES KÖNYÖRGÉSEK A BÉRMÁLKOZÁSRA KÉSZÜLŐ KATEKUMENEKÉRT** (OICA 94-96. szám)

*Celebráns:* Testvéreim! Hittanuló testvéreinkkel együtt, akik már hosszabb ideje készülnek a katekumenátusra, most adjunk hálát Istennek azért a kegyelemért, amellyel elvezette őket a mai naphoz. Imádkozzunk értük, hogy végig tudják járni a hátralevő utat, amelynek végén a szentségek vételével teljesen bekapcsolódhatnak hívő közösségünk életébe.

*Lektor:*

Hogy a mennyei Atya egyre jobban kinyilatkoztassa előttük Krisztust, könyörögjünk az Úrhoz.

*Hívek:* Kérünk téged, hallgass meg minket!

Hogy Isten akaratát minden körülmények között tiszta szívvel és készséges lélekkel fogadják, könyörögjünk az Úrhoz!

*Hívek:* Kérünk téged, hallgass meg minket!

Hogy azon az úton, amelyen járniuk kell, őszinte szeretettel segíthessük őket, könyörögjünk az Úrhoz!

*Hívek:* Kérünk téged, hallgass meg minket!

Hogy olyannak találják közösségünket, amelyben megtapasztalható a testvéri egység és az áldozatos szeretet, könyörögjünk az Úrhoz!

*Hívek:* Kérünk téged, hallgass meg minket!

Hogy mindnyájan együttérezzünk embertestvéreinkkel minden gondjukban és bajukban, könyörögjünk az Úrhoz!

*Hívek:* Kérünk téged, hallgass meg minket!

Hogy amikor eljön a bérmálás ideje, méltónak bizonyuljanak a Szentlélekkel való megerősítésre, könyörögjünk az Úrhoz!

*Hívek:* Kérünk téged, hallgass meg minket!

Hogy N. pápánk és N. főpásztorunk vezetésével mindnyájan a krisztusi élet teljessége felé haladjunk, könyörögjünk az Úrhoz!

*Hívek:* Kérünk téged, hallgass meg minket!

*Celebráns a hittanulók fölé tárva kezét, folytatja:*

Mindenható, örök Isten, minden teremtmény Atyja! Te a saját képmásodra alkottad az embert. Fogadd irgalmas szeretettel azokat, akik most eléd járultak. Add, hogy akik közöttünk meghallották Szent Fiad igéjét, az ő erejéből megújuljanak, és kegyelmeddel egyre inkább hasonlóvá váljanak hozzá. Aki él és uralkodik mindörökkön-örökké.

*Hívek:* Ámen.

*Az áldozati adományok előkészítésével folytatódik a szentmise.*

*A katekumenek összegyűjthetik az életük iránjtűjeként választott és leírt szentírási igéket, és az oltárra tehetik.*

HIRDETÉSEK

A Berceli Értékkeresővel kapcsolatban 2021.07.30.-én adtunk be pályázatot „Berceli Értékkereső digitalizálási program” néven EPER-2021-187788 azonosítón, hogy az újságok online a honlapról is elérhetőek legyenek, „Berceli Értékkereső videók készítése” néven főbb eseményeinkről szóló videók készítésére EPER-2021-187766 azonosítón, „Becskei Értékkereső folyóirat megjelenése” néven az újság nyomdaköltségeire, papír, tinta, nyomtató, számítógép stb. FIM-SN-2021-0108 azonosítón. „Becskei Értékkereső videók készítése” néven eseményeink digitális rögzítésére FIP-SN-2021-MUL-0041 azonosítón, „Becskei Értékkereső digitalizálási program” néven az újságon honlapra való felhelyezésének támogatására FIP-SN-2021-DIG-0026 azonosítón és 2021.08.30.-én „Berceli Értékkereső folyóirat megjelenése” néven EPER-2021-212304 azonosítón az újság nyomdaköltségeire, papír, tinta, nyomtató, számítógép stb. Ezeket érvénytelennek nyilvánították, a püspökség pedig nem engedélyezte a Berceli Értékkereső és Becskei Értékkereső médiahatóságnál való bejegyzését, mivel ingyenesen adtuk addig az újságokat, ezért, hogy ez későbbiekben változhasson át kellett állnunk nem ingyenes terjesztésre.

2020.10.07-én készítettünk pályázatot „Nógrádkövesdi templom felújítása” néven a nógrádkövesdi templom tetőfelújításának és külső tatarozásának céljából EEÖR-KP-2-2021/1-000083 azonosító számon, de ezt a pályázatot nem fogadták sajnos be.

2022.02.08-án kaptunk értesítést: Szent Alajos Bábszínház Becskén EMT-TE-B-A-22-0204 2.000.000 Ft-ot nyertünk Szent Imre Táncház Becskén EMT-TE-B-A-22-0214 2.000.000 Ft-ot nyertünk.

2022.02.20 V **17:00 A Berceli Templom Orgonájának Avató Ünnepsége a Berceli Templomban (vendég: Fekete Péter kultúráért felelős államtitkár)**

2022.02.21. H 16:00 Véradás Bercelen

17:00 Szentmise a Galgagutai Templomban

2022.02.22. K 16:00 Szentmise a Nógrádkövesdi Templomban

2022.02.24. Cs 16:00 Szentmise a Becskei Templomban

*16:30 Becskei és szécsénkei gazdasági és lelkipásztori tanács a becskei plébánián*

17:00 Szentségimádás a Berceli Templomban

2022.02.25. P 13:00 Striho István temetése a Becskei temetőben

16:00 Szentmise a Berceli Templomban

A kommunizmus áldozatainak emlékére

*16:30 Berceli és nógrádkövesdi, vanyarci, galgagutai gazdasági és lelkipásztori tanács a Szent Miklós Közösségi Házban*

2022.02.26. Sz  **17:00 Szentmise a Berceli Templomban**

*Gyűjtés a katolikus iskolák javára*

2022.02.27 V **08:30 Szentmise a Berceli Templomban**

**10:00 Szentmise a Szécsénkei Templomban**

**10:30 Igeliturgia a Becskei Templomban**

**10:30 Szentmise a Galgagutai Templomban**

**12:00 Szentmise a Nógrádkövesdi templomban** Elsőáldozók befogadás

**A COVID-19 pandémia elmúlásáig az időpontok változtatásának jogát fenntartjuk!**

Amennyiben a járványügyi előírások miatt a szertartásvégző nem tud jelen lenni a szertartáson, a hívek közös imádságot, lehetőleg igeliturgiát tartsanak a templomban. Az igeliturgiákat lehetőleg akolitus végezze, illetve imádkozzunk papi és szerzetesi hivatásokért!

Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: [bercel@vacem.hu](mailto:bercel@vacem.hu)

Bankszámlaszám: 10700323-68589824-51100005

**Minden jog fenntartva, beleértve a másoláshoz, digitalizáláshoz való jogot is.**